*Lexo të plotë deklaratën e Ferdinand Xhaferrajt, kreu i PD-së, Durrës*

*"Pra sot u publikua skandali i radhës i qeverisë Rama. Tabloidi prestigjoz "Bild" vazhdoi publikimin e fakteve të kapjes së shtetit nga krimi i organizuar.*

*Përgjimi mund të jetë i ri po historia është e vjetër. Historia është aq e vjetër sa dhe vetë karriera e Dakos në politikë.*

*Çfarë na thonë këto përgjime? Përgjimet na thonë se problemi ka degraduar gradualisht. Nga një fenomen ku krimi përdorej për të blerë vota, drejt një fenomeni ku krimi ka marrë funksione politike.*

*Krimi cakton zyrtarë shteti, krimi cakton deputetë, krimi cakton kryebashkiakë.*

*Pra, përgjimet më të fundit tregojnë se nuk jemi në situatën e përdorimit të krimit nga Dako për punë votash por tashmë krimi është brenda shtetit, krimi ka kapur shtetin, krimi po përdor shtetin.*

*Kjo histori skandalesh pafund mbart brenda vetes dhe skandalin, i cili është indiferenca e Ramës, i cili është mosdorëheqja e Ramës, kur kemi parë në Europë që për probleme shumë më të thjeshta, thjesht për mospërmbushje detyrimesh elektorale, kryeministra kanë dhënë dorëheqjen.*

*Këto ngjarje na tregojnë me zë, na tregojnë shumë qartë se si është rrënuar demokracia, se si shteti ka marrë fytyrën e krimit dhe Rama kërkon ta mbyllë këtë histori thjesht me disa moskandidime.*

*Por gjermanët dhe kur themi gjermanët themi perëndimi, vendosën t'i bëjnë publike këto përgjime.*

*Çfarë do të thotë kjo?*

*Me këtë vendim të gjermanëve ata duan t'i thonë shqiptarëve se "ne, jo vetëm i kemi vendosur notën kësaj qeverie por kemi vendosur që notën ta bëjmë publike".*

*Për perëndimin kjo është një qeveri bandite!*

*Në këto kushte qytetarëve shqiptarë u ka ngelur në dorë vetëm një instrument: reagimi agresiv. Dhe ky reagim po vjen nga ora në orë, nga dita në ditë. Faleminderit."*